**Elementi i kriteriji vrednovanja u nastavi Hrvatskoga jezika**

**ZAKONSKI OKVIR VREDNOVANJA**

* Pravilnik o načinima, postupcima i elementima vrednovanja učenika u osnovnoj i srednjoj školi, NN 112/2010

[**https://narodne-novine.nn.hr/clanci/sluzbeni/2010\_09\_112\_2973.html**](https://narodne-novine.nn.hr/clanci/sluzbeni/2010_09_112_2973.html)

* Pravilnik o izmjenama i dopuni Pravilnika o načinima, postupcima i elementima vrednovanja učenika u osnovnim i srednjim školama, NN 82/2019, NN 43/2020, NN 100/2021

[**https://narodne-novine.nn.hr/clanci/sluzbeni/2019\_09\_82\_1709.html**](https://narodne-novine.nn.hr/clanci/sluzbeni/2019_09_82_1709.html)

[**https://narodne-novine.nn.hr/clanci/sluzbeni/2020\_04\_43\_898.html**](https://narodne-novine.nn.hr/clanci/sluzbeni/2020_04_43_898.html)

[**https://narodne-novine.nn.hr/clanci/sluzbeni/2021\_09\_100\_1801.html**](https://narodne-novine.nn.hr/clanci/sluzbeni/2021_09_100_1801.html)

* Kurikul za nastavni predmet Hrvatski jezik za osnovne škole i gimnazije u Republici Hrvatskoj, NN 10/2019 (29.1.2019.)

**<https://narodne-novine.nn.hr/clanci/sluzbeni/2019_01_10_215.html>**

**Svrha** je učenja i poučavanja nastavnog predmeta Hrvatski jezik osposobljavanje učenika za jasno, točno i prikladno sporazumijevanje hrvatskim standardnim jezikom, usvajanje znanja o jeziku kao sustavu, slobodno izražavanje misli, osjećaja i stavova te spoznavanje vlastitoga, narodnog i nacionalnog jezično-kulturnog identiteta. Učenicima se omogućuje primanje, razumijevanje, vrednovanje i stvaranje različitih govornih i pisanih tekstova primjenom komunikacijskih strategija. Učeniku je jezik najčešće sredstvo samospoznaje i spoznaje svijeta koji ga okružuje, a vještine slušanja, govorenja, čitanja, pisanja i njihova međudjelovanja pridonose njegovoj osobnoj dobrobiti i omogućuju mu djelovanje u osobnim, društvenim, kulturnim i poslovnim prigodama.

**ODGOJNO-OBRAZOVNI CILJEVI UČENJA I POUČAVANJA**

Učenik: ovladava temeljnim jezičnim djelatnostima slušanja, govorenja, čitanja, pisanja te njihovim međudjelovanjem, jezičnim znanjem i znanjem o hrvatskome jeziku kao sustavu; stvara pisane i govorne tekstove različitih sadržaja, struktura, namjena i stilova te razvija aktivan rječnik; stječe naviku i potrebu za čitanjem i pisanjem različitih neprekinutih, isprekidanih, mješovitih i višestrukih tekstova u osobne i javne svrhe; čita i interpretira reprezentativne tekstove hrvatske i svjetske književnosti na temelju osobnoga čitateljskoga iskustva i znanja o književnosti te razvija kritičko mišljenje i literarni ukus; otkriva različite načine čitanja razvijajući iskustva čitanja koja oblikuju i preoblikuju osobna iskustva te otvaraju nove perspektive, potiču razvoj literarnoga ukusa, mašte i refleksiju o svijetu, sebi i drugima; pronalazi u različitim izvorima sadržaje i informacije o kojima kritički promišlja, procjenjuje njihovu pouzdanost i korisnost, prepoznaje kontekst i namjeru autora te funkcionalno primjenjuje višestruku pismenost, samostalno rješava probleme i donosi odluke; razvija vlastiti jezično-kulturni identitet komunikacijom na jednom ili više djelatnih jezičnih idioma hrvatskoga jezika, poštuje različite jezične i kulturne zajednice i njihove vrijednosti, jača nacionalni identitet i pripadnost narodu i državi upoznavanjem i njegovanjem kulturno-povijesne baštine te izgrađuje vlastiti svjetonazor i njeguje moralne i estetske vrijednosti.

**STRUKTURA – PODRUČJA PREDMETNOG KURIKULA**

Predmet Hrvatski jezik organiziran je u tri međusobna povezana predmetna područja: **hrvatski jezik i komunikacija, književnost i stvaralaštvo, kultura i mediji.** Okvirna postotna zastupljenost predmetnih područja: hrvatski jezik i komunikacija 45-50%, književnost i stvaralaštvo 40-45%, kultura i mediji 10-15%. Dozvoljeno je odstupanje od preporučene postotne zastupljenosti do 10%.

**ODGOJNO-OBRAZOVNI ISHODI, SADRŽAJI I RAZINE USVOJENOSTI PO RAZREDIMA I ORGANIZACIJSKIM PODRUČJIMA**

Odgojno-obrazovni ishodi proširuju se i produbljuju načelom vertikalno-spiralnoga slijeda od prvoga razreda osnovne škole do završnoga razreda srednje škole pa se pojedine sastavnice razrade ishoda podrazumijevaju kao usvojene i ne ponavljaju se.

Sastavnice razrade ishoda proširuju se, produbljuju i razvijaju kompleksnijim sadržajima i aktivnostima, a učenicima se učenjem i poučavanjem omogućuje uvježbavanje i utvrđivanje znanja, automatizacija vještina te razvoj stavova i vrijednosti. Odgojno-obrazovne ishode čine tri sastavnice: odgojno-obrazovni ishod, razrada ishoda i razine usvojenosti ishoda.

Više o ishodima, sadržajima i razinama usvojenosti pročitati u kurikulu predmeta: [**https://narodne-novine.nn.hr/clanci/sluzbeni/2019\_01\_10\_215.html**](https://narodne-novine.nn.hr/clanci/sluzbeni/2019_01_10_215.html)

**VREDNOVANJE USVOJENOSTI ODGOJNO-OBRAZOVNIH ISHODA**

Svrha je procesa vrednovanja dvojaka. Vrednovanje motivira učenika na daljnji rad, a ujedno je povratna informacija učenicima, nastavnicima, roditeljima, obrazovnim institucijama i prosvjetnim vlastima.

**Sastavnice vrednovanja** u predmetu proizlaze iz odgojno-obrazovnih ishoda organiziranih u trima predmetnim područjima: hrvatski jezik i komunikacija (A), književnost i stvaralaštvo (B) te kultura i mediji (C).

**Sastavnice vrednovanja obuhvaćaju:** stečena znanja o jeziku, književnosti, medijskoj, kulturnoj i međukulturnoj pismenosti; sposobnost razumijevanja jezičnih, književnih i kulturnih koncepata kojima se znanja usustavljuju te međusobno povezuju i isprepliću u predmetu Hrvatski jezik (unutarpredmetno povezivanje), ali i s međupredmetnim temama te drugim predmetima po načelu međupredmetne povezanosti; primjenu znanja i koncepata na razini analize i sinteze te stvaranje novih znanja i koncepata. Vrednovanje može biti formativno i sumativno (brojčanom ocjenom i bilješkom).

**Tri su osnova pristupa vrednovanju:** vrednovanje za učenje, vrednovanje kao učenje i vrednovanje naučenoga.

**Vrednovanje za učenje** služi unapređivanju i planiranju budućega učenja i poučavanja. Temelji se na povratnoj informaciji učeniku i razmjeni iskustava (učitelj i nastavnik – učenik i učenik – učenik) o procesima učenja te usvojenosti znanja, vještina i stavova u odnosu na postavljena očekivanja. Motivira učenike na daljnji rad. **Oblici su vrednovanja:** provjera razumijevanja i učenikova napredovanja ciljanim pitanjima, vođenje individualnih savjetodavnih i refleksivnih razgovora s učenicima, predstavljanje učeničkih radova, uvid u učeničke mape (uvidom u učeničke uratke, prikupljane tijekom dužega razdoblja, prati se učenikov napredak), predstavljanje učeničkih projekata, opažanja učeničkih aktivnosti i ponašanja tijekom učenja i poučavanja (frontalno, individualno i suradničko).

**Vrednovanje kao učenje** učenika potiče na (samo)praćenje, (samo)refleksiju i samovrednovanje učenja s obzirom na ciljeve postavljene na početku nastavnoga procesa. Učenjem i poučavanjem učenike se usmjerava na ovladavanje strategijama nadgledanja, planiranja i samoreguliranja vlastitoga napredovanja u usvajanju znanja, vještina i stavova radi postizanja samostalnosti i preuzimanja odgovornosti za vlastito učenje. **Oblici su vrednovanja:** vođenje individualnih savjetodavnih i refleksivnih razgovora s učenicima, služenje popisima za (samo)procjenu znanja, vještina i sposobnosti, popisima kompetencija za osobnu samoprocjenu i praćenje, obrascima za (samo)procjenu predstavljačkih uradaka, opisnicima za (samo)procjenu suradničkoga učenja, upitnicima, tablicama, ljestvicama procjene, planovima učenja i njegova ostvarivanja.

**Vrednovanje naučenoga** podrazumijeva sumativno vrednovanje razine usvojenosti znanja i razvijenosti vještina u odnosu na definirane odgojno-obrazovne ishode, njihovu razradu te razine usvojenosti. Provodi se tijekom ili na kraju određenoga planiranog razdoblja: obrade, ponavljanja, uvježbavanja, usustavljivanja i sintetiziranja radi provjere ostvarivanja planiranih odgojno-obrazovnih ishoda i rezultira brojčanom ocjenom. Odgojno-obrazovni ishodi, razrada ishoda i ključni sadržaji te razina usvojenosti »dobar« određenoga odgojno-obrazovnog ishoda na kraju razreda nalaze se u predmetnom kurikulu, a ostale razine usvojenosti odgojno-obrazovnoga ishoda navode se u metodičkome priručniku predmetnoga kurikula. **Oblici su vrednovanja:** usmene provjere, pisane provjere zadatcima zatvorenoga i /ili otvorenog tipa; predstavljanja ili izvedbe: govorni i razgovorni oblici, praktični radovi, projekti; učeničke mape i sl. Provode se prema potrebi/planu i individualnoj procjeni učitelja i nastavnika.

**Zaključna ocjena** oblikuje se na temelju što više različitih informacija o učenikovu ostvarivanju odgojno-obrazovnih ishoda. Zaključna ocjena **nije aritmetička sredina** pojedinačnih ocjena, već je pokazatelj učenikova napretka u učenju i razvijenosti razumijevanja, vještina i sposobnosti izricanja kritičkoga i stvaralačkoga mišljenja, vrijednosti i stavova. Svi su elementi vrednovanja **jednako vrijedni** pri određivanju zaključne ocjene.

O podatcima o učenikovu postignuću i uradcima u predmetu, uloženome trudu, sudjelovanju, suradnji i odgovornosti **izvješćuje se** zasebno, osim o elementima koji su izravno ugrađeni u odgojno-obrazovne ishode. Izvješćivanje je informiranje o postignućima i napretku učenika, može biti formalno (izvješće o praćenju, dodatak svjedodžbi, napomena u svjedodžbi, podatci i bilješke u e-Matici) i neformalno (razgovori i razmjena informacija između različitih subjekata, npr. mentora i roditelja).

Kao numerički pokazatelj **razine usvojenosti odgojno-obrazovnih ishoda** definiranih kurikulom zadržava se ljestvica školskih ocjena od pet stupnjeva. Zaključna ocjena izriče se riječju i brojkom (nedovoljan – 1, dovoljan – 2, dobar – 3, vrlo dobar – 4, odličan – 5).

**Pisane provjere:**

**1) Vezani tekst –** tijekom školske godine pišu se minimalno dva vezana teksta ovisna o nastavnome području koje se obrađuje. Vezani se tekstovi vrednuju prema opisnicima koji su učenicima unaprijed poznati.

**2) Ispiti znanja sa zadacima objektivnoga tipa (ZOT) -** tijekom školske godine pišu se najmanje dvije, a najviše pet pisanih provjera sa zadacima objektivnoga tipa. Broj pisanih provjera ovisi o broju nastavnih cjelina u pojedinome razredu te o potrebama razrednih odjela. Ispitima znanja obuhvaćeno je sve gradivo jezika i jezičnoga izražavanja, ali i književnosti te medijske kulture. Pisane provjere sa zadacima objektivnoga tipa vrednuju se, u pravilu, prema sljedećoj bodovnoj ljestvici: do 49% nedovoljan, 50-62% dovoljan, 63-75% dobar, 76-88% vrlo dobar, 89-100% odličan.Iznimno, bodovna ljestvica može biti i promijenjena radi motivacije i bolje uspješnosti učenika.

Osim pisanih provjera toga tipa, vrednovati se mogu još i kratke provjere te radovi učenika.

**1) Kratke provjere -** učenici mogu pisati i kratke provjere, koje nastavnik najavljuje najmanje tjedan dana prije njihove provedbe. Kratkim se provjerama ne smatra pisanje vezanoga teksta, vođena analiza književnoumjetničkih i drugih djela (uz pitanja za usmjereni rad), rješavanje zadataka u radnoj bilježnici na satu nakon sata obrade pojedine nastavne jedinice, rješavanje zadataka na ploči tijekom usmene provjere znanja te pisane domaće zadaće. Navedene se provjere (koje nisu kratke provjere) mogu izvoditi na svakome ili na većini nastavnih sati s usmenom najavom. Navedeno se može vrednovati i upisati u rubrike nastavnih područja na koje se učenički uradak odnosi.

**2) Samostalni radovi učenika / vrednovanje u skupnome radu** - tijekom rada u školi na satima koje je nastavnik tako isplanirao, ili u radu kod kuće, učenici mogu, prema uputi nastavnika ili na vlastitu inicijativu, samostalno stvarati plakate, stripove, slikokaze, izlaganja i stvarati druge vrste uradaka te sudjelovati u samostalnim ili zajedničkim projektima. Nastavnik može vrednovati takav učenički uradak brojčanom ocjenom, ali i bilješkom.

**Usmene provjere:**

Usmena provjera može se provesti s prethodnom najavom ili bez nje. Učenik se za usmenu provjeru može javiti i samoinicijativno.

**Opisno vrednovanje:** Opisne se ocjene upisuju u rubriku Bilješke. Nastavnik opisnim ocjenama vrednuje napredak učenika u stjecanju znanja i vještina, razvoj funkcionalnih sposobnosti i interesa, upisuje zapažanja o eventualnim poteškoćama u učenju te o iznimnom napretku u nekom području. U tu se rubriku upisuju i zapažanja o učeničkoj aktivnosti na satu ili redovitosti rada kod kuće (pisanju domaćih uradaka i učenju).

**Zaključak Aktiva hrvatskoga jezika temeljen na kurikulu:**

Učenik na početku nastavne godine treba biti upoznat s elementima i kriterijima vrednovanja predmetnoga nastavnika koji mu predaje. Područja vrednovanja ne razlikuju se unutar Aktiva hrvatskoga jezika jer su propisana važećim pravilnicima i kurikulom, no metode se rada i vrednovanja mogu razlikovati od nastavnika do nastavnika. Važno je da su učenici upoznati sa svim elementima vrednovanja te metodama rada predmetnoga nastavnika na prvim nastavnim satima, najkasnije do kraja rujna.

Sve su ocjene iz propisanih predmetnih područja jednako važne te bi trebale biti pozitivne i ispravljene. Ukoliko učenik nije ostvario propisani ishod (ishode) na zadovoljavajućoj razini, odnosno, dobio je ocjenu nedovoljan (1) na pisanoj provjeri, u dogovoru s nastavnikom ispravlja ocjenu (nakon analize razloga neuspjeha). O načinima ispravljanja ocjena učenik se dogovara s predmetnim nastavnikom. Ocjene iz svih nastavnih cjelina trebale bi biti pozitivne jer se gradivo nastavlja jedno na drugo vertikalno-spiralnim slijedom.

Zaključna ocjena nije nužno aritmetička sredina ocjena iz rubrike, nego se izvodi iz svih elemenata. Vrednovanje se tijekom nastavne godine odvija formativno i sumativno, što znači da uključuje brojčanu ocjenu iz triju glavnih rubrika, ali i bilješke. Zaključna ocjena iskazuje učenikovo znanje i trud tijekom cijele nastavne godine. Zaključna ocjena proizlazi iz svih elemenata zapisanih u e-dnevniku (i iz brojčane ocjene i iz bilježaka).

Ukoliko učenik ne ostvari ishode propisane kurikulom, bit će upućen na dopunski rad koji će se održavati najmanje 10 sati (odluka se donosi na sjednici Nastavničkoga vijeća). Učenik koji je negativno ocijenjen na dopunskome radu uputit će se na polaganje popravnoga ispita. Način provedbe popravnoga ispita propisan je Statutom škole.

Ostale informacije o ishodima i elementima vrednovanja učenik i roditelji mogu pročitati u propisanome kurikulu ( <https://narodne-novine.nn.hr/clanci/sluzbeni/2019_01_10_215.html> ), a informacije o uspješnosti učenika u nastavnome procesu mogu saznati od predmetnoga nastavnika u terminu informacija.

U ime Aktiva hrvatskoga jezika, **Marta Narančić,** magistra edukacije   
hrvatskoga jezika i književnosti, voditeljica aktiva